A Tanács 3781/85/EGK rendelete

(1985. december 31.)

a Spanyolország és Portugália csatlakozási okmányában szereplő, a halászatra vonatkozó egyes rendelkezéseknek meg nem felelő gazdasági szereplők tekintetében hozandó intézkedések megállapításáról

AZ EURÓPAI KÖZÖSSÉGEK BIZOTTSÁGA,

tekintettel Spanyolország és Portugália csatlakozási okmányára és különösen annak 163. cikke (3) bekezdésére, 164. cikke (2) bekezdésére, 165. cikke (8) bekezdésére, 349. cikke (5) bekezdésére, 351. cikke (5) bekezdésére, illetve 352. cikke (9) bekezdésére,

tekintettel a Bizottság javaslatára,

mivel a csatlakozási okmányban megállapított vizekhez és erőforrásokhoz való hozzáféréssel kapcsolatos szabályok betartásának biztosítása érdekében olyan rendelkezések elfogadása szükséges, amelyek értelmében a tagállamok meghatározott időszakra eltiltják a halászattól azon piaci szereplőket, akik nem felelnek meg a legutóbb a 3723/85/EGK rendelettel [1] módosított, a tagállami hajók halászati tevékenységére vonatkozó egyes ellenőrzési intézkedések megállapításáról szóló, 1982. június 29-i 2057/82/EGK tanácsi rendeletet [2] kiegészítő szabályoknak;

mivel a csatlakozási okmány 164. cikke (2) bekezdésének értelmében a jelenlegi tagállamok valamelyikének lobogója alatt hajózó hajók speciális halászati tevékenységüket a Spanyolország felségterülete vagy joghatósága alá tartozó vizekben a jelenlegi tagállamok halászati övezeteiben halászati tevékenységre feljogosított spanyol hajókra érvényes hozzáférési és ellenőrzési eljárásoknak megfelelően kell végezniük, mivel a csatlakozási okmány 164. cikke (1) bekezdése szerint végzett egyéb halászati tevékenységek tekintetében az érintett hajókra vonatkozóan a jelenlegi tagállamok felségterülete illetve joghatósága alá tartozó vizeken spanyol lobogó alatt hajózó, nem speciális halászati tevékenységet folytató hajókra vonatkozó eljárásokat indokolt alkalmazni;

mivel a halászati erőforrások megőrzésére és kezelésére irányuló közösségi rendszer megállapításáról szóló, 1983. január 25-i 170/83/EGK tanácsi rendelet [3] 14. cikkében megállapított eljárással összhangban intézkedéseket kell elfogadni a szükséges végrehajtási szabályokra vonatkozóan;

mivel Spanyolország és Portugália csatlakozási szerződése 2. cikke (3) bekezdése értelmében az Európai Közösségek intézményei a csatlakozás előtt elfogadhatják a 163., 164., 165., 349., 351. és 352. cikkben említett intézkedéseket, melyek a csatlakozástól függően, annak időpontjában lépnek hatályba,

ELFOGADTA EZT A RENDELETET:

1. cikk

Ez a rendelet intézkedéseket állapít meg annak biztosítására, hogy a csatlakozási okmány 163., 164., 165., 349., 351. és 352. cikkében említett vizekhez és erőforrásokhoz való hozzáférési szabályokat a tagállamok lobogója alatt hajózó, illetve a tagállamokban bejegyzett hajók betartsák.

2. cikk

(1) A tagállamok illetékes hatóságai haladéktalanul értesítik a Bizottságot és a lobogó szerinti tagállamot vagy a bejegyzés szerinti tagállamot, a továbbiakban "tagállamot", az 1. cikkben említett szabályok bármilyen megsértésével kapcsolatban, és megadják az érintett hajó nevét, azonosító jeleit, kapitánya nevét, a tulajdonos és adott esetben a bérlő nevét, a jogsértés körülményeit, valamint a megtett büntető, közigazgatási illetve egyéb intézkedéseket, valamint a hasonló jogsértésre vonatkozó esetleges bírósági döntéseket.

(2) Az értesítésben szereplő bírósági döntés alapján, illetve az első bekezdésben említett szabályok megsértésének nyilvántartott eseteiben a tagállamnak a 3. és 4. cikkben előírt feltételek alapján a továbbiakban nem áll módjában a Bizottságnak benyújtandó időszakos jegyzék tervezetén az érintett hajót feltüntetni.

3. cikk

(1) A második bekezdés értelmében a tagállam négy hónapig nem tüntetheti fel az időszakos jegyzék tervezetén azt a hajót, amellyel kapcsolatban a 2. cikk (2) bekezdése szerint jogsértést állapítottak meg; további jogsértés esetén ez az időszak 12 hónapra meghosszabbítható.

(2) A csatlakozási okmány 160., 164., 349. és 351. cikkében említett speciális halászat, illetve a 165. és 352. cikkében említett germon, kardhal, kékcápa illetve aranyosfejű hal halászatának esetében a tiltás időtartama két hónap, ami további jogsértés esetén négy hónapra hosszabbítható meg.

4. cikk

(1) Ha a 2. cikk (2) bekezdése értelmében megállapítást nyert az, hogy valamely hajó engedély nélkül halászott, a hajót az időszakos jegyzék tervezetén a lobogó szerinti tagállam nem tüntetheti fel:

a) a csatlakozási okmány 160., 164., 165., 349. és 351. cikkében említett speciális halászat, illetve a 165. és 352. cikkében említett germon, kardhal, kékcápa és aranyosfejű hal halászatának esetében négy hónapig, mely időszak további jogsértés esetében hat hónapra meghosszabbítható;

b) az a) pontban nem említett halászati tevékenység esetében nyolc hónapig, mely időszak további jogsértés esetében tizennyolc hónapig meghosszabbítható.

(2) Azonban az első bekezdésben előírt intézkedések megtétele helyett, a tagállam ugyanarra az időszakra vonatkozóan megvonhatja az időszakos jegyzék tervezetén való feltüntetést egy másik, az érintett hajó tulajdonosa illetve bérlője által megjelölt hajótól, amely a jogsértés időpontjában szerepelt az időszakos jegyzéken.

5. cikk

Az e rendelet alkalmazására vonatkozó részletes szabályokat a 170/83/EGK rendelet 14. cikkében megállapított eljárással összhangban kell elfogadni.

6. cikk

Ez a rendelet 1986. január 1-jétől lép hatályba, Spanyolország és Portugália csatlakozási szerződésének hatálybalépésétől függően.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1985. december 31-én.

a Tanács részéről

az elnök

R. Steichen

[1] HL L 361., 1985.12.31., 42. o.

[2] HL L 220., 1982.7.29., 2. o.

[3] HL L 24., 1983.1.27, 1. o.

--------------------------------------------------